Folkeoplysningsrådet

Kultur- & Idrætsudvalget

Bredstrup-Pjedsted den 2. august 2016

**Ansøgning om midler i forbindelse med renovering af 15 meter banen, Pjedstedvej 33a, 7000 Fredericia**

I Bredstrup-Pjedsted skytteafdeling står vi overfor at skulle lave en mindre påkrævet renovering af vores 15 meter bane.

Det skyldes, at der i forbindelse med afgivelse af skud frigives bly. Der stilles krav om, at bordplader på standpladser og skillevægge skal ændres, således at der påmonteres en rengøringsvenlig belægning, ligesom gulvet på standpladsen skal have ny vaskbar belægning.

Desuden skal der opsættes nye gipsplader på skivevæggen og rør i lysarmaturer skal skiftes til energibesparende rør.

De tiltag vi arrangerer i samarbejde med Fredericia Kommune, f.eks. Skoleskydning og Sommersjov, vil også nyde gavn af, at vores faciliteter er opdaterede og at vi fortsat kan gennemføre vore aktiviteter under forhold, der lever op til kravene til skydebaner i Danmark.

Renoveringen er desuden rigtig vigtig for os, da den vil forbedre oplevelsen for alle vores medlemmer og optimere træningsfaciliteterne for vores elite-skytter i talentcenteret.

Vi vil gerne søge om tilskud på kr. 25.900 fra Fredericia Kommune til renoveringen, idet det desværre ikke har været os muligt at indregne udgiften i vores drift af baneanlægget.

Vi har opstillet følgende budget for renoveringen:

**Budget i kr.**

Gipsplader 800

Krydsfinerplader 4.500

Kantlister 1.500

Rør armaturer 2.100

Belægning bord m.m. 15.000

Diverse 2.000

I alt kr. 25.900

Arbejdet udfører skytteafdelingen selv ved frivillig hjælp, og afdelingens frivillige arbejde anslås til en værdi af ca. kr. 6.000.

Vi ser frem til at høre fra Fredericia Kommune.

Venlig hilsen

Bredstrup-Pjedsted Skytteafdeling

Lars Kring Mortensen

Formand